নদিয়ায় ইডি হানা! কী কারণে এই অভিযান?

ওয়েব ডেস্ক : রাজ্যে ফের ইডির (ED) হানা। এবার নদিয়াতে (Nadia) এক কাঠ মিস্ত্রির বাড়িতে হানা দিল কেন্দ্রীয় তদন্তকারী সংস্থার আধিকারিকরা। কাঠমিস্ত্রি দুই ভাইয়ের বাড়িতে এই অভিযান চালানো হয়েছে। ঘটনাস্থলে রয়েছে কেন্দ্রীয় বাহিনী। বাড়ির সদস্যদের জিজ্ঞাসাবাদের পাশাপাশি একাধিক নথিপত্রও খতিয়ে দেখা হয়েছে। তবে কী কারণে এই অভিযান?

সূত্রের খবর, ভুয়ো পাসপোর্ট (Fake Passport) এবং আন্তর্জাতিক হাওয়ালা চক্রের তদন্তের অঙ্গ হিসাবে এই অভিযান চালিয়েছেন ইডি (ED) আধিকারিকরা। এদিন সকালে কাঠমিস্ত্রি বিপ্লব ও তাঁর ভাইয়ের বাড়িতে অভিযান চালানো হয়। এই খবর সামনে আসতেই চাঞ্চল্য ছড়িয়ে পড়ে এলাকায়। ইডি সূত্রে খবর, ভারতের জেলে বন্দি পাকিস্তানি নাগরিকদের সঙ্গে যোগাযোগ থাকতে পারে দুই ভাইয়ের।

আরও খবর : শাসকদলের ঘনিষ্ঠদের BLO হিসাবে নিয়োগ করা হচ্ছে! দাবি বিরোধীদের

ভুয়ো পাসপোর্ট এবং আন্তর্জাতিক হাওয়ালা চক্রের বিষয়টি ২০২৪ সালে প্রথমে সামনে এসেছিল। সেই মামলায় চলতি বছরের এপ্রিল মাসে ‘আজাদ মল্লিক ওরফে আহমেদ হোসেনকে গ্রেফতার করে ইডি (ED)। অভিযুক্তের বিরুদ্ধে হাওয়ালা চক্রে টাকা লেনদেনের অভিযোগ রয়েছে। জানা গিয়েছিল, অভিযুক্ত ওপার বাংলা থেকে ভারতে আসে। তার কাছ থেকে পাকিস্তানের নথিও উদ্ধার হয়। পরে জানা যায়, অভিযুক্ত পাকিস্তানের নাগরিক। টাকার বিনিময়ে অভিযুক্ত ভুয়ো নথি বানানোর কাজ করতো বলে অভিযোগ। আজাদ মল্লিক ওরফে আহমেদ হোসেনের পর ইন্দু ভূষণ নামেও আরও এক ব্যাক্তিকেও গ্রেফতার করে ইডি।

তদন্তকারীরা দাবি করেছিল, ভারতের বিভিন্ন জাল নথি তৈরি করতো ইন্দু। বেশ কয়েক বছর ধরে ভুয়ো পাসপোর্টও সে তৈরি করেছিল। আজাদের নির্দেশেই সে এই কাজ করতো বলে দাবি তদন্তকারীদের। ইডি সূত্রে খবর, ইন্দু ভূষণের মোবাইলের সূত্র ধরেই চাকদহের বিপ্লব সরকার ও তাঁর ভাইয়ের কথা জানতে পারেন তদন্তকারীরা। এই দুই ভাইয়ের সঙ্গে ইন্দু ভূষণ ও আজাদ মল্লিক ওরফে আহমেদ হোসেনের যোগ রয়েছে বলে দাবি তদন্তকারীদের। ফলে ভুয়ো পরিচয়পত্র তৈরি করার সঙ্গে নদিয়ার দুই ভাই যক্ত রয়েছে কি না তা খতিয়ে দেখা হচ্ছে।