বিএলও-দের বিরুদ্ধে আরও কড়া হল নির্বাচন কমিশন! হতে পারে শাস্তি

ওয়েব ডেস্ক : বুথ লেবেল অফিসার বা বিএলও-দের (BLO) উপর নির্ভর করছে পশ্চিমবঙ্গে (West Bengal) এসআইআর (SIR) প্রক্রিয়া কতটা সম্পন্ন হবে! এবার তা নিয়ে বিএলও-দের বিরুদ্ধে আরও কড়া হল নির্বাচন কমিশন। জানানো হয়েছে, বৃহস্পতিবারের মধ্যে বুথ লেবেল অফিসাররা যদি নিজেদের দায়িত্বভার গ্রহণ না করেন, তাহলে তাদের বিরুদ্ধে কড়া পদক্ষেপ করতে পারে কমিশন (Election Commission)।

কমিশনের (Election Commission) তরফে জানানো হয়েছে, ৩০ অক্টোবর, বৃহস্পতিবার দুপুর ১২টার মধ্যে দায়িত্বভার গ্রহণ করতে হবে বিএলও-দের (BLO)। নাহলে তাঁদেরকে সাসপেন্ড করার ব্যাপারেও চিন্তাভাবনা করছে কমিশন। সূত্রের খবর, প্রতিটি জেলায় ইতিমধ্যে এ নিয়ে নির্দেশ পাঠানো হয়েছে। কমিশনের এক আধিকারিক জানিয়েছেন, বিএলওরা দায়িত্ব না নিলে এসআইআর প্রক্রিয়া ব্যাহত হতে পারে।

আরও খবর : এসআইআর নিয়ে ধোঁয়াশা! বিবৃতি প্রকাশ করে কী জানাল কমিশন?

সূত্রের খবর, কমিশনের তরফে এমনটাও জানানো হয়েছে, যে বুথ লেবেল অফিসাররা (BLO) আজকের দুপুরের মধ্যে কাজে যোগ দেবেন না, তাদের নামের তালিকা পাঠাতে হবে। তার পরেই তাঁদের বিরুদ্ধে শাস্তিমূলক পদক্ষেপ গ্রহণ করতে পারে কমিশন। কমিশনের তরফে স্পষ্ট বার্তা দেওয়া হয়েছে, নয় দায়িত্ব নিতে হবে, তা নাহলে শাস্তি ভোগ করতে হবে।

বাংলার মুখ্য নির্বাচনী আধিকারিক মঙ্গলবারই জানিয়েছেন, ৪ নভেম্বর থেকে সবার বাড়ি বাড়ি গিয়ে নিজেদের কাজ শুরু করবেন বুথ লেবেল অফিসাররা। সূত্রের খবর, রাজ্যে এসআইআর (SIR) প্রক্রিয়া সম্পন্ন করার জন্য ৮০ হাজার বিএলও (BLO) নিয়োগ করা হবে। জানা যাচ্ছে, অনেক বিএলও নিয়োগপত্র নিতে না চাওয়ায় সমস্যা তৈরি হয়েছে। তাতেই কড়া মনোভাব নেওয়া হয়েছে কমিশনের তরফে। প্রসঙ্গত, এর আগে এক হাজারের বেশি বুথ লেবেল অফিসারদের শোকজ করা হয়েছিল কমিশনের তরফে। তার পরে আবার কড়া পদক্ষের কথা জানানো হল কমিশনের তরফে।